ทองคำปิดร่วง 5.60 ดอลล์
สัญญาทองคำตลาดนิวยอร์กปิดร่วงลง 5.60 ดอลล์ หลังเฟดไม่ส่งสัญญาณใช้ QE3
14 มี.ค. 2555

สัญญาทองคำตลาดนิวยอร์กปิดร่วงลง 5.60 ดอลล์ หลังเฟดไม่ส่งสัญญาณใช้ QE3 
สัญญาทองคำที่ตลาด COMEX (Commodity Exchange) ส่งมอบเดือนเม.ย.ร่วงลง 5.60 ดอลลาร์ หรือ 0.33% ปิดที่ 1,694.20 ดอลลาร์/ออนซ์ หลังจากเคลื่อนตัวในช่วง 1700.0 - 1689.0 ดอลลาร์
ทั้งนี้ สัญญาทองคำปรับตัวลงหลังจากสหรัฐเปิดเผยว่า ยอดค้าปลีกเดือนก.พ.ดีดตัวขึ้น 1.1% ซึ่งน้อยกว่าที่เทรดเดอร์ในตลาดทองคำคาดการณ์ไว้ว่าจะเพิ่มขึ้น 1.2-1.4%
นอกจากนี้ ตลาดทองคำยังได้รับแรงกดดันจากการที่คณะกรรมการกำหนดนโยบายการเงินของเฟด (เอฟโอเอ็มซี) ไม่ได้ส่งสัญญาณว่าจะใช้มาตรการ QE3 
เทรดเดอร์บางคนมองว่า การที่ตลาดหุ้นสหรัฐทะยานขึ้น รวมถึงดัชนี Nasdaq ที่ปิดเหนือระดับ 3,000 จุดเป็นครั้งแรกในรอบกว่า 10 ปีนั้น อาจจะช่วยกระตุ้นการลงทุนในตลาดทองคำ แต่สถานการณ์ดังกล่าวก็ไม่สามารถหนุนทองคำให้ปรับตัวขึ้นได้ และนับเป็นครั้งแรกในรอบ 6 เดือนที่สัญญาทองคำเคลื่อนไหวอยู่ที่ระดับต่ำกว่าสัญญาพลาตินัม